**Metodologija za kompilaciju i diseminaciju statistike međunarodne investicijske pozicije za BiH**

**I Opće napomene**

Centralna banka Bosne i Hercegovine (u daljem tekstu CBBiH), u skladu sa Zakonom o Centralnoj banci BiH, Zakonom o statistici BiH te Memorandumom potpisanim između Agencije za statistiku BiH i Centralne banke BiH, je institucija koja je nadležna za kompilaciju i diseminaciju statistike međunarodne investicijske pozicije za Bosnu i Hercegovinu (u daljem tekstu BiH). Kompilacija i diseminacija se radi u skladu s međunarodno priznatim standardima, uspostavljenim od strane Međunarodnog monetarnog fonda (u daljem tekstu MMF), posljednje objavljenog 2009. godine u šestom izdanju Priručnika za platnu bilancu i međunarodnu investicijsku poziciju (u daljem tekstu BPM6).

Međunarodna investicijska pozicija (u daljem tekstu IIP) je statističko izvješće koje, na određeni datum, prikazuje vrijednost i kompoziciju:

* Financijske aktive rezidenata jedne ekonomije, koja predstavlja potraživanja promatrane ekonomije od nerezidenata, kao i zlatne poluge koje se čuvaju kao rezervna aktiva, te
* Financijsku pasivu rezidenata jedne ekonomije, koja predstavlja obveze rezidenata promatrane ekonomije prema nerezidentima.

Razlika između financijske aktive i pasive predstavlja neto međunarodnu investicijsku poziciju. U slučaju da je neto investicijska pozicija negativna, to znači da rezidenti promatrane ekonomije imaju veću neto pasivu od neto aktive, dok pozitivna neto pozicija predstavlja obrnutu situaciju. Prema tome, u slučaju negativne neto međunarodne investicijske pozicije, promatrana ekonomija ima neto dug prema ostatku svijeta, dok u slučaju pozitivne neto međunarodne investicijske pozicije, promatrana ekonomija je neto kreditor ostatku svijeta.

Pored toga što IIP odražava posljedice financijskih transakcija, IIP je značajno uzrokovan i ostalim ekonomskim promjenama koje su se događale u promatranom razdoblju. Kompozicija IIP-a u cijelosti korespondira kompoziciji financijskog računa u platnoj bilanci. Prema tome, osnovne komponente i aktive i pasive IIP-a su izravne strane investicije, portfelj investicije, financijski derivati te ostale investicije, dok aktiva također obuhvata i rezervnu aktivu.

Pri kompilaciji međunarodne investicijske pozicije, CBBiH koristi načine prikupljanja podataka kako slijedi:

* Izravna istraživanja (istraživanje o izravnim investicijama, istraživanje o trgovinskim kreditima i avansnim plaćanjima),
* Statističke i administrativne izvore podataka (publikacije MMF-a i Banke za međunarodna poravnanja), te
* Statistike kompilirane u CBBiH (statistika montetarnog i financijskog sektora (u daljem tekstu MFS), statistika vladinih financija (u daljem tekstu GFFAS), te podaci dobiveni od Odjeljenja za bankarstvo, Odjeljenja za trezor, Odjeljenja za monitoring i analize, Odjeljenja za računovodstvo i financije, te statistika platne bilance BiH).

Pri kompilaciji tromjesečnog izvješća IIP-a, podaci za prethodna tromjesečja tekuće godine se revidiraju, dok se zajedno s kompilacijom IIP-a za drugo tromjesečje tekuće godine revidiraju i tromjesečni podaci za ukupno tri godine unazad. Revizije povezane s promjenama metodologije kao i značajnije revizije podataka su detaljno opisane.

Izvješća o međunarodnoj investicijskoj poziciji za BiH se kompiliraju i diseminiraju na tromjesečnoj osnovi. Rok za objavu izvješća je kraj tekućeg za prethodno tromjesečje. Rokovi za objavu izvješća su dostupni u kalendaru za objave statističkih podataka na web stranici Centralne banke BiH.

Međunarodna investicijska pozicija se objavljuje u bh. valuti (konvertibilna marka) koristeći devizni tečaj objavljen od strane Centralne banke BiH za odgovarajući datum. Pri kompilaciji IIP-a se koriste tržišne vrijednosti kad god je to moguće.

Trenutno se međunarodna investicijska pozicija za BiH prikazuje u odnosu na ostatak svijeta, bez geografske distribucije.

**II Stavke međunarodne investicijske pozicije**

**Izravne investicije**

*Konceptualni okvir: Izravna investicija je kategorija prekogranične investicije povezane s rezidentom jedne ekonomije koji ima kontrolu ili značajan utjecaj na upravljanje kompanijom koja je rezident neke druge ekonomije. Izravna investicija je vlasnički kapital koji daje pravo kontrole ili utjecaja, također izravna investicija uključuje i investicije povezane s takvim odnosom, uključujući investicije u kompanije na koje se ima neizravan utjecaj ili kontrola, investicije u povezane kompanije, dug te povratno investiranje (investiranje u investitora). Kontrola ili utjecaj mogu se postići izravno kroz udio u vlasničkom kapitalu koji omogućava pravo glasa u kompaniji, ili neizravno, pravom glasa u drugoj kompaniji koja ima pravo glasa u promatranoj kompaniji. Neposrednom izravnom investicijom smatra se odnos u kojem izravni investitor neposredno posjeduje vlasnički kapital koji mu omogućava 10 ili više postotaka prava na odlučivanje u kompaniji s izravnom investicijom. Posredni odnos izravne investicije nastaje kroz vlasništvo nad pravom na odlučivanje u jednoj kompaniji s izravnom investicijom koja posjeduje pravo na odlučivanje u nekoj drugoj kompaniji ili kompanijama. Izravna investicija obuhvata većinu financijskih transakcija i stanja između povezanih rezidenata iz različitih ekonomija. Standardne komponente izravnih investicija su vlasnički kapital i dionice investicijskih fondova te dužnički intrumenti. Za razliku od platne bilance, u kojoj se reinvestirana zarada vodi kao posebna stavka financijskog računa, u IIP izvješću reinvestirana zarada je sadržana u ukupnom stanju vlasničkog kapitala. Reinvestirana zarada povezana s izravnim investicijama predstavlja dio profita kompanije koji nije distribuiran. Reinvestirana zarada koja nastaje na osnovi vlasničkog kapitala izravnog investitora u kompaniji s njegovom izravnom investicijom se bilježi kao imputirana transakcija u financijskom računu. Reinvestirana zarada može biti i negativna u nekim slučajevima, na primjer, u slučaju kada je kompanija s izravnom investicijom poslovala s gubitkom ili ako je iznos plaćenih dividendi u određenom razdoblju veći od neto dobiti za to razdoblje. Pozitivna reinvestirana zarada se tretira kao financijska injekcija investitora u vlasnički kapital u kompaniju s izravnom investicijom, a negativna reinvestirana zarada se tretira kao povlačenje vlasničkog kapitala.*

Praksa kompilacije u CBBiH: Od 2004. godine CBBiH redovno provodi tromjesečno (na bazi uzorka) i godišnje (potpuni obuhvat kompanija s izravnim investicijama većim od praga u iznosu od 100.000 KM) izravno istraživanje o izravnim investicijama u BiH. Istraživanje uključuje financijska i nefinancijska poduzeća koja imaju, ili se pretpostavlja da imaju, izravne investicije iz inozemstva, koja investiraju u inozemstvo ili posuđuju sredstva iz stranih država. Za kompanije s izravnim investicijama ispod spomenutog praga, CBBiH radi procjene izravnih investicija na bazi podataka o registriranom inozemnom kapitalu u BiH kojima raspolažu sudovi.

Za potrebe kompilacije tromjesečnog IIP-a, podaci o komercijalnim bankama (u daljem tekstu DTC) i ostalim financijskim institucijama se prikupljaju putem redovnog tromjesečnog istraživanja o izravnim investicijama. Za nefinancijske korporacije podaci dobiveni iz godišnjeg istraživanja se koriste za tromjesečne procjene. Procjene obuhvataju posljedice financijskih transakcija i ostalih ekonomskih promjena koje su se dogodile tijekom promatranog razdoblja.

Prema novoj metodologiji MMF-a zadržana zarada se evidentira na tromjesečnoj osnovi za razdoblje u kojem je ostvarena. Podaci o dobiti i reinvestiranoj zaradi se prikupljaju na godišnjoj osnovi a rok za objavu je osam mjeseci po isteku promatranog razdoblja. Tijekom godine, tromjesečni podaci o vlasničkom kapitalu se prilagođavaju na osnovi procijenjenih podataka o reinvestiranoj zaradi. Reinvestirana zarada za ostale financijske i nefinancijske korporacije se procjenjuje na bazi agregiranih procjena i dostupnih informacija o raspodijeljenim dividendama. Agregirana vrijednost se procjenjuje na bazi indeksa industrijske proizvodnje (koji objavljuje Agencija za statistiku BiH). Podaci o reinvestiranoj zaradi za komercijalne banke, za svaku pojedinu banku, procjenjuju se na bazi raspoloživih kumulativnih podataka o dobiti i raspodijeljenim dividendama za prethodno razdoblje tekuće godine.

Za poduzeća s izravnim ulaganjem kojima se trguje na burzama, kapital se vrednuje po posljednjoj cijeni ponude i potražnje. U slučajevima u kojima je tržišna vrijednost nepoznata, te za poduzeća koja ne kotiraju na burzi za vrednovanje kapitala poduzeća s izravnom investicijom koristi se princip „Vlastita sredstva po knjigovodstvenoj vrijednosti“.

Podaci o izravnim investicijama u IIP-u su prikazani na osnovi pristupa aktiva-pasiva, dok se po geografskoj distribuciji i djelatnostima, statistika izravnih investicija kompilira prema direkcionom pristupu. Razlika između ova dva pristupa proizilazi iz razlika u tretmanu povratnih investicija (investiranje u investitora) kao i investicija između sestrinskih kompanija. Prema direkcionom pristupu, izravne investicije su prikazane kao izravne investicije u inozemstvo ili kao izravne investicije u promatranu ekonomiju.

**Portfeljne investicije**

*Konceptualni okvir: Portfeljne investicije obuhvataju financijske instrumente u formi vlasničkih i dužničkih vrijednosnih papira, kojima se obično trguje na organiziranim tržištima – burzama, a koji u skladu s primijenjenom metodologijom nisu klasificirani kao izravne investicije ili rezervna aktiva. Strane investicije u vlasnički kapital s udjelom u pravu na odlučivanje manjim od 10% se smatraju portfeljnim investicijama. Kapital koji nije u obliku vrijednosnih papira (npr. u nekorporativnim kompanijama) ne predstavlja portfeljnu investiciju, nego je obuhvaćen izravnim ili ostalim investicijama. Portfeljne investicije se prikazuju po instrumentima, po rokovima dospijeća (originalna ili preostala ročnost) ili po institucionalnim sektorima.*

Praksa kompilacije u CBBiH: Istraživanje o izravnim investicijama pruža mogućnost i prikupljanja podataka o portfeljnim investicijama. Međutim, kompilacija podataka o portfeljnim investicijama na ovaj način je nepotpuna s aspekta obuhvata. Istraživanje obuhvata samo portfeljne investicije kompanija s izravnom investicijom. Kao dodatni izvor podataka za komercijalne banke kao i za ostale financijske institucije koriste se podaci monetarne i financijske statistike. Aktiva monetarnih vlasti u formi dužničkih vrijednosnih papira uključuje se u rezervnu aktivu. Što se tiče pasive sektora opće vlade, dostupni su podaci o međunarodnim vladinim obveznicama izdanim u procesu reprogramiranja vanjskog duga, te u jednom slučaju (lipanj 2018.) obveznice vlade koje su izdane u inozemstvu. Podaci o ovim stanjima se dobivaju od Službe za statistiku vladinih financija i financijskih računa (GFFAS). U manjem obujmu, podaci o stanju portfeljnih investicija se računaju na bazi platnobilančnih podataka.

**Financijski derivati**

*Konceptualni okvir: Ugovor o financijskom derivatu je financijski instrument koji je povezan s drugim određenim financijskim instrumentom, pokazateljem ili robom putem kojeg se posebnim financijskim rizicima može trgovati na financijskom tržištu.*

Praksa kompilacije u CBBiH: Podaci za stanje financijskih derivata u Međunarodnoj investicijskoj poziciji za BiH aktiva i pasiva se prikupljaju kroz redovno tromjesečno istraživanje o izravnim investicijama.

**Ostale investicije**

*Konceptualni okvir: Ukoliko transakcije nisu uključene u aktivu ili pasivu izravnih i portfeljnih investicija ili rezervu, pripadaju rezidualnoj kategoriji ulaganja (ostale investicije) i razvrstane su kako slijedi:*

* *Ostali vlasnički kapital*
* *Valuta i depoziti*
* *Zajmovi*
* *Osiguranje, mirovine i ostali standardizirani sustavi osiguranja*
* *Trgovinski krediti i avansi*
* *Ostali naplativi/plativi računi i*
* *Alokacija specijanih prava vučenja (u daljem tekstu SDR), osim držanja SDR koje je uključeno u rezervnu aktivu.*

*Ostali vlasnički kapital – predstavlja dio ulaganja koji nije uključen u izravne investicije ili rezervnu aktivu. Također, ostale investicje su investicije koje nisu u obliku vrijednosnih papira te stoga nisu uključene u portfeljne investicije. Udio u vlasničkom kapitalu u nekim međunarodnim organizacijama gdje to nije u obliku vrijednosnih papira je kao takvo klasificirano kao ostali vlasnički kapital.*

*Valuta i depoziti – Valuta se sastoji od novca u optjecaju, fiksne nominalne vrijednosti koje izdaju središnje banke ili vlada. Valuta u kategoriji ostalih investicija predstavlja domaću valutu u vlasništvu nerezidenata (pasiva) i strane valute u vlasništvu rezidenata (aktiva) koje se najčešće koriste u plaćanjima. Depoziti uključuju prenosive i druge depozite, svi su potraživanja od središnje banke, komercijalne banke i ostalih institucionalih jedinica ili potraživanja utemeljena na evidenciji depozita. Prenosivi depoziti sastoje se od svih depozita koji se mogu zamijeniti za novac na zahtjev, bez naknade i ograničenja te izravno koristiti za plaćanje čekom, žiro nalogom, izravnim plaćanjem ili naplatom ili drugim sredstvom za izravno plaćanje. Međubankarske pozicije mogu se prikazati kao zasebna komponenta depozita. Ostali depoziti sastoje se od svih potraživanja, osim prenosivih depozita, koji su predstavljeni dokazima o depozitu.*

*Zajmovi – su financijska aktiva koja nastaje kada povjeritelj pozajmljuje sredstva izravno dužniku i evidentirana su u dokumentima koji ne mogu biti predmet pregovora.*

*Ova kategorija uključuje zajmove s obročnom otplatom, namjenske kredite i zajamove za financiranje trgovinskih kredita. Potraživanja ili obveze prema MMF-u (uključujući korištenje kredita MMF-a) koji su u obliku zajma također su uključena u ovu kategoriju. Financijski lizing je također klasificiran kao zajmam, iako se s pravnog aspekta ne smatra zajmom.*

*Osiguranje, mirovine i standardizirani sustavi osiguranja sastoje se od: – tehničke rezerve neživotnog osiguranja; životnog osiguranja i godišnjih pripadajućih prava; prava na mirovinu i provizije u okviru standardnih garancija. Ove rezerve, prava i odredbe predstavljaju obvezu osiguravatelja, mirovinskoga fonda ili izdavatelja standardnih garancija i odgovarajuću imovinu osiguranika ili korisnika osiguranja.*

*Trgovinski krediti i avansi – sastoje se od kredita koje dobavljači roba i usluga izravno omogućavaju svojim kupcima i avansa za posao koji je u tijeku (ili tek treba biti poduzet) i plaćanja unaprijed od strane kupca za robu i usluge koje još nisu preuzete/pružene.*

*Specijana prava vučenja (SDR) su međunarodna rezervna aktiva kreirana od strane MMF-a i dodijeljena članicama da dopune postojeće službene rezerve. Vlasništvo SDR predstavlja bezuvjetna prava za dobijanje deviznih ili drugih rezervnih sredstava od ostalih članica MMF-a. Vlasništvo SDR od strane članica MMF-a evidentira se kao aktiva, dok se raspodjela SDR evidentira kao pasiva članice koja ih prima (zbog zahtjeva za povratom dodijeljenih sredstava u određenim okolnostima i također zbog obračunane kamate). Vlasništvo i raspodjela trebaju biti prikazani u bruto a ne neto iznosima.*

Praksa kompilacije u CBBiH: U kompilaciji Međunarodne investicijske pozicije za Bosnu i Hercegovinu podaci o ostalom vlasničkom kapitalu dobivaju se iz istraživanja o izravnim investicijama koje se provodi u CBBiH a od GFFAS podaci o vlasničkim udjelima države u međunarodnim organizacijama.

Podaci o stanju valuta i depozita za DTC i ostale financijske institucije dobivaju se iz statistike monetarnog i financijskog sektora. Ovi podaci za sektor vlade dobivaju se od Odjeljenja za bankarstvo CBBiH. Podaci iz tromjesečnih izvješća Banke za međunarodna poravnanja (BIS) koriste se kao izvor za podatke o stanju valute i depozita nefinancijskih institucija.

Tromjesečni podaci o zajmovima za DTC se preuzimaju od Službe za statistiku monetarnog i financijskog sektora unutar CBBiH, kao i tromjesečni podaci o aktivi zajmova za ostale financijske institucije. Izvor podataka o zajmovima vladinog sektora je Služba za statistiku vladinih financija i financijskih računa. Podaci o stanju zajmova na strani pasive za ostale sektore dobivaju se iz istraživanja o izravnim investicijama CBBiH kojim se također prikupljaju podaci o ostalim investicijama poduzeća s izravnim investicijama. U manjoj mjeri podaci se izračunavaju korištenjem podataka o ovim transakcijama iz platne bilance za nefinancijske institucije uz dodatne podatke entitetskih ministarstva financija.

Podaci o osiguranju, mirovinama i ostalim standardiziranim sustavima osiguranja dobivaju se iz MFS-a, a za kućanstva se vrši izračun korištenjem podataka iz platne bilance.

Podaci o trgovinskim kreditima i avansima za DTC i ostale financijske institucije dobivaju se od statistike monetarnog i financijskog sektora. Međutim, većina podataka za nefinancijske korporacije prikuplja se putem tromjesečnog izravnog istraživanja CBBiH o trgovinskim kreditima i avansima. Istraživanje o trgovinskim kreditima i avansima provodi se od 2007. godine na najvećim uvoznicima i izvoznicima selektiranim od svih registriranih bh. uvoznika i izvoznika. Podaci iz istraživanja, se takođe koriste za procjenu stanja trgovinskih kredita i avansa za tromjesečne izvještaje. Podaci o trgovinskim kreditima prikupljeni istraživanjem o izravnim investicijama upoređuju se s pojedinačnim podacima prikupljenim kroz istraživanje o trgovinskim kreditima i avansima a za one kompanije s preklapanjima, podaci se tretiraju samo kao trgovinski krediti unutar izravnih investicija.

Podaci o ostalim plativim/naplativim računima dobivaju se iz tromjesečnih izješća MFS-a i Banke za međunarodna poravnanja, dok se za vladin sektor ti podaci dobivaju od GFFAS.

**Rezervna aktiva**

*Konceptualni okvir: Rezervna aktiva, prema definiciji Međunarodnog monetarnog fonda je strana aktiva trenutno raspoloživa i kontrolirana od monetarne vlasti u svrhu izravnog financiranja neravnoteže u platnoj bilanci i za neizravno reguliranje neravnoteže kroz intervenciju na deviznim tržištima kako bi se utjecalo na tečaj valute i u druge svrhe. CBBiH se ne pojavljuje s intervencijama na stranom deviznom tržištu, jer valutni odbor znači fiksni devizni tečaj valute.*

*Rezervnu aktivu CBBiH čini: monetarno zlato, specijalna prava vučenja, rezervna pozicija kod MMF-a i ostala aktivna potraživanja.*

*Rezervna aktiva uključuje bruto devizne rezerve CBBiH, koje se sastoje od bilančnih stanja kratkoročne strane aktive CBBiH (zlato, specijalna prava vučenja, stranih valuta u posjedu CBBiH, kratkoročnih deviznih depozita koji se drže kod nerezidentnih komercijalnih ili središnjih banaka i ostalo) i ulaganje u dugoročne vrijednosne papire.*

*Neto devizne rezerve predstavljanju razliku između bruto deviznih rezervi i obveza prema nerezidentima. Zakon o Centralnoj banci predviđa da monetarne obveze CBBiH ne mogu biti veće od njenih neto međunarodnih rezervi.*

*U procjeni kreditnog rejtinga zemlje, strani investitori smatraju visinu rezervne aktive vrlo važnom.*

Praksa kompilacije u CBBiH: Svi računi rezervne aktive vode se u Odjeljenju za bankarstvo CBBiH, Odjeljenju za monitoring i analize i Odjeljenju za financije i računovodstvo. Stoga se podaci o razervnoj aktivi tj. stanju međunarodnih rezervi dobivaju iz izvješća navedenih odjela kako slijedi:

* Izvješće o stanju deviznih rezervi i poštivanju smjernica CBBiH o upravljanju deviznom rezervom,
* Izvješće o dospijeću, kupovini i prodaji dužničkih i vlasničkih vrijednosnih papira,
* Izvješće monetarne i financijske statistike o rezervnoj poziciji kod MMF-a.

Podaci koji se prikupljaju su predstavljeni prema originalnom dospijeću.